Pensie medie de 2.248 de lei în luna aprilie
Pensie medie de 2.248 de lei în luna aprilie. În aprilie 2024, în România existau 4.748.274 de pensionari, cu 4.274 de persoane mai puțini decât în luna anterioară, conform informațiilor furnizate de Casa Națională de Pensii Publice (CNPP). Pensia medie a fost de 2.248 de lei.
Drepturile totale de pensie acordate au atins aproximativ 10,676 miliarde lei.
Dintre toți pensionarii, 632.361 au avut perioade de muncă în agricultură, iar pensia medie în acest caz a fost de 636 de lei.
Conform datelor furnizate de CNPP, din totalul pensionarilor din sistemul public de pensii, 3.810.022 de persoane s-au pensionat la vârsta legală. Din numărul total, 2.187.782 sunt femei.
Pensia medie în această categorie a fost de 2.506 de lei.
În aprilie 2024, un total de 4.955 de persoane au beneficiat de pensie anticipată. Pensia medie a fost de 3.164 de lei.
De asemenea, 88.382 de persoane au primit pensie anticipată parțială, cu o pensie medie de 2.302 de lei.
393.804 de persoane au fost înregistrate ca beneficiari ai pensiei de invaliditate, cu o pensie medie de 958 de lei.
Printre acestea, 45.015 persoane au primit pensie pentru gradul I de invaliditate, cu o pensie medie de 828 de lei.
În luna respectivă, 450.994 de persoane au beneficiat de pensie de urmaș, cu o pensie medie de 1.177 de lei. De asemenea, 68 de pensionari au primit ajutor social, cu o medie de 530 de lei.
Documente pentru înscriere la pensia pentru limita de vârstă
- cerere pentru înscrierea la pensie (anexa nr. 6 la norme);
- carnetul de muncă (original şi copie);
- carnetul de muncă pentru membrii CAP (original şi copie);
- carnetul de asigurări sociale pentru agricultori (original și copie);
- alte acte prevăzute de lege privind vechimea în muncă sau vechimea în serviciu realizată;
- actele de stare civilă ale solicitantului: BI/CI, certificat de naştere şi de căsătorie (original şi copie);
- livretul militar (original şi copie);
- diploma de absolvire a învăţământului universitar (original şi copie) şi adeverinţa din care să rezulte durata normală, perioada studiilor şi faptul că acestea au fost urmate la zi;
- dovada echivalării de către statul român a cursurilor desfăşurate în cadrul unor instituţii de învăţământ universitar din străinătate;
- adeverinţa privind sporurile cu caracter permanent reglementate prin lege sau prin contractul colectiv/individual de muncă (original);
- adeverinţa privind încadrarea activităţii în fostele grupe I şi/sau II de muncă, în condiţii deosebite și speciale , în original (anexa nr. 12, anexa nr. 13, anexa nr. 14 la norme);
- procura specială, pentru mandatar (original şi copie);
- acte pentru dovedirea calităţii de beneficiar al Decretului-lege nr. 118/1990, republicat, şi/sau al Legii recunoştinţei faţă de eroii-martiri şi luptătorii care au contribuit la victoria Revoluţiei române din Decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987 nr. 341/2004, cu modificările şi completările ulterioare;
- alte acte întocmite potrivit prevederilor legale prin care se dovedesc elemente necesare stabilirii drepturilor de pensie.